  Майя Бывальцева Вашкала йылолъёсъя ӝукез вӧсян мынэ «Мудор» площадкаын. Туэ сое ортчытозы Алнаш ёросысь Кузебай гуртысь ӧтем куинь вӧсясьёс, со сярысь ивортэ Удмуртиысь Калыкъёслэн эшъяськон юртсылэн пресс-службаез. «Соос та бадӟым ужлы дасясько ни. Вӧсясьёс одно ик чылкыт, тӧдьы дӥськутэн луыны кулэ. Но дӥсьлэн гинэ чылкытлыкез сярысь ӧвӧл сюлмаськоно, лулпуш но чылкыт мед луоз. Вӧсясе быръё гажано, трос тодӥсь-валась, умой малпанъёсын улӥсь адямиез гинэ», — вера Калыкъёслэн эшъяськон юртысьтызы финн-угор кусыпъёсъя ёзэтысь ӧнерчи Елена Келарева. Тулыс бусы ужъёсты йылпумъяса, Гербер праздникын вӧсяськон ортчыто: Инмарлы, Куазьлы но Кылыдсинлы тау каро но ӟеч ю-нянь сётыны куро. Вӧсяськон но ӝукез вӧсян бордын праздниклэн вашкала пуштросэз. Вӧсясьёс котькуд ар мукет ёросъёсысь луо. Кылем арын соосты Кияса ёросысь Уддяди гуртысь ӧтьылӥзы. Туэ Герберын уддядиос ужоскетъёссэс Кузебайысь вӧсясьёслы сётозы. Тодэ вайытом, 1992-тӥ арысен Удмуртиын Гербер элькун инлыкен ортчытъяське. Туэ праздник 25-тӥ инвожое Сюмси ёросысь Бабья гурт дорын радъяськоз. Герберын 15 площадкаос ужалозы, нош тодметъёсыз луозы писпуос. Тегъёс: Лулчеберет Ижкар Сюмси Удмуртия йӧскалыклулчеберет Гербер Калыкъёслэнэшъяськонюртсы праздникъёс  